
A nimodipin protektív a terjedő depolarizációval és az idegszöveti gyulladással szemben

Kulcsszavak: iszkémia;nimodipin;terjedő depolarizáció
Bevezetés: Az idegszöveti ödéma terjedő depolarizációt (spreading depolarization, SD) vált ki, mely intracelluláris Ca2+ akkumulációt, mikroglia-aktivációt és reaktív asztrogliózist von maga után. A nimodipin egy L-típusú Ca2+-csatorna blokkoló, melynek legismertebb hatása az agyi erek relaxálása. Bár az L-típusú Ca2+-csatornák neuronokon és gliasejteken is kifejeződnek, a nimodipin keringéstől független hatása kevésbé ismert. Kísérleteinkben célul tűztük ki a nimodipin hatásának jellemzését az SD-re és az SD-vel kapcsolatos gliális reakcióra.
Módszerek: Kísérleteinkben C57BL/6 egerek (n=26) agyából 350 µm vastag agyszeleteket készítettünk, melyeket mesterséges agy-gerincvelői folyadékban inkubáltunk. A nimodipint 10 µM-os koncentrációban alkalmaztuk. SD-ket hipo-ozmotikus oldattal és elektromos ingerléssel váltottunk ki. Az SD-k tér-és időbeli tulajdonságait fehérfény reflektancia változás és helyi mező potenciál elvezetéssel regisztráltuk. Az SD okozta mikroglia aktivációt az Iba1 festett metszeteken transzformációs indexszel (TI) a reaktív asztrocitákat GFAP immunhisztokémiával határoztuk meg.
Eredmények: A nimodipin csökkentette a hipo-ozmotikus médiummal kiváltott spontán SD-k előfordulási gyakoriságát (15/20 vs. 7/21 SD/szelet, kontroll vs. nimodipin), az elektromosan kiváltott SD-k által érintett területet (55,5±17,1 vs. 34,5±13,8% kontroll vs. nimodipin), az SD-k amplitúdóját (10,2±4,3 vs. 6,1±3 mV kontroll vs. nimodipin) és félamplitúdóhoz tartozó idejét (201,9±88,3 vs. 62,1±75,4 s; kontroll vs. nimodipin). A nimodipin mérsékelte a mikroglia aktivációt (5,2±3 vs. 8,6±3,8 TI SD vs. SD+nimodpin) és a GFAP pozitív sejtek számát (6±3 vs. 3±1 sejt/10 μm2 SD vs. SD+nimodipin).
Megbeszélés: Eredményeink bizonyítják a nimodipin SD-vel és idegszöveti gyulladással szembeni, vaszkuláris hatástól független neuroprotektív tulajdonságát, amely kibővítheti a nimodipin indikációs területét a cerebrovaszkuláris kórképek terápiájában.
Támogatók: NKFIH K134377 and K134334, H2020 No. 739593, NAP3.0, TKP2021-EGA-28, ÚNKP-23-4 -SZTE-636



